े वह घटित होगा , जो पूर्व में कभी घटित नहीं हुआ ।... टंका की शंकाओं का समाधान करके तुम इससेअपनी शंकाएँ प्रस्तुत करना । प्रत्येक वर्ष टंका ही प्रश्न करता आया है ... आज इससे तुम प्रश्न करना प्रिय .... !! ' जो आज्ञा देवी ! ' कुँवर ने मस्तक झुकाकर कहा- कमला मैया की यही इच्छा है तो , यही हो ! मैं कापालिक के प्रश्नों के लिए तैयार हूँ । ' ' ठहरो ! ' राजमाता ने इस बार अपना मौन तोड़ा- अब इस उत्कल देश के युवराज को बंदी बनाकर रखने का कोई औचित्य शेष नहीं रहा । इसे प्राण दण्ड से मुक्ति प्राप्त हो चुकी है । इसे मुक्त कर उपर्युक्त आसन प्रदान करो ! ' ' हाँ ... हाँ ... मुक्त कर दो इसे । ' कापालिक ने भी उत्साह में कहा । युवराज चन्द्रचूड़ की बेड़ियाँ तत्काल खोल दी गयीं । बेड़ियों से मुक्त चन्द्रचूड़ तीव्रगति से कुँवर दयाल के समीप आया । उसकी आँखें सजल हो गयी थीं । मुग्ध नेत्रों से कुँवर को निहारता उसने अनायास कुँवर को अपने आलिंगन - पाश में पूरी शक्ति से आबद्ध कर लिया । कापालिक टंका के नेत्रों में चमक भर गयी । चन्द्रचूड़ के प्रगाढ़ आलिंगन में आबद्ध कुँवर का प्रभायुक्त नर - तन उसे विमोहित कर रहा था । टंका की कल्पना में भगवती बंगेश्वरी की बलिवेदी साकार हो गयी । उसने मुदित हो देखा - पीठ पीछे दोनों हाथ बांधे यह युवक मलकाठ पर गर्दन रख कर बैठा है । उसके कपाल पर सिन्दूर पुता है और वह अपनी दोनों भुजाओं में गड़ासा उठाये भगवती की वंदना कर रहा है । अपनी कल्पना पर विमुग्ध हो गया टंका । ऐसा निर्दोष मानव तन ! वाह टंका- वाह ... ! धन्य है तू ... धन्य है ! अब उसे क्षण भर भी निरर्थक व्यर्थ न कर इस अमूल्य नर तन को प्राप्त करना है । आतुर हो उसने कहा- बस अब बंद करो यह निरर्थक आलिंगन प्रत्यालिंगन , ' युवराज ! इस हठी क